**Ministru kabineta noteikumu projekta “Grozījumi Ministru kabineta 2009. gada 10. marta noteikumos Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā””  
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2009. gada 10. marta noteikumos Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā”” (turpmāk – noteikumu projekts) izstrādāts, pamatojoties uz 2016.gada 11.februārī Saeimā pieņemto likumu “Grozījumi Enerģētikas likumā”, kas paredz no 2017.gada 3.aprīļa liberalizēt dabasgāzes tirgu un izbeigt dabasgāzes cenas regulāciju dabasgāzes lietotājiem (izņemot saistītos lietotājus). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķis ir nodrošināt elektroenerģijas obligātā iepirkuma sistēmas darbības pielāgošanu saistībā ar Enerģētikas likuma izmaiņām, kas paredz no 2017.gada 3.aprīļa liberalizēt dabasgāzes tirgu un izbeigt dabasgāzes cenas regulāciju dabasgāzes lietotājiem (izņemot saistītos lietotājus), kā rezultātā no 2017.gada 3.aprīļa vairs nav Sabiedrisko pakalpojumu regulēšanas komisijas (SPRK) apstiprināts dabasgāzes tirdzniecības gala tarifs bez pievienotās vērtības nodokļa atbilstoši dabasgāzes faktiskajai siltumspējai, kas nepieciešams, lai pareizi aprēķinātu cenu, par kādu iepirkt dabasgāzes koģenerācijas stacijās koģenerācijā saražoto elektroenerģiju obligātā iepirkuma ietvaros. Taču, pamatojoties uz Ministru kabineta 2017.gada 7.februāra noteikumu Nr.78 “Dabasgāzes tirdzniecības un lietošanas noteikumi” 178.punktu, līdz 30.jūnijam par norēķiniem par obligātā iepirkuma ietvaros pārdoto elektroenerģiju cenas aprēķināšanas formulās ir izmantojams ar SPRK padomes 2008.gada 24.jūlija lēmumu Nr.247 „Par akciju sabiedrības “Latvijas Gāze” dabasgāzes apgādes tarifiem” apstiprinātais un AS “Latvijas gāze” publicētais dabasgāzes tirdzniecības gala tarifs, kāds tas bija spēkā dabasgāzes tirgus atvēršanas brīdī un bija piemērojams par aprīli – 184,97 EUR/tūkst. nm3.  Attiecīgi noteikumu projekts pielāgo aprēķina formulu situācijai pēc dabasgāzes tirgus atvēršanas, sākot no 2017.gada 1.jūlija.  Noteikumu projekts paredz, ka tas stājas spēkā 2017.gada 1.jūlijā, datumā, kad būs liberalizēts dabasgāzes tirgus un vairs netiks regulēta un nebūs pieejama dabasgāzes cena lietotājiem, kas nav mājsaimniecības lietotāji (saistītie lietotāji).  Ministru kabineta 2009. gada 10. marta noteikumi Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” (turpmāk – Noteikumi Nr.221) paredz, ka elektroenerģija, kas saražota koģenerācijā dabasgāzes koģenerācijas stacijās ar uzstādīto elektrisko jaudu līdz 4MW un tiek pārdota obligātā iepirkuma ietvaros, tiek pārdota par cenu, kas aprēķināta saskaņā ar Noteikumu Nr.221 53.2.apakšpunktā minēto cenas aprēķināšanas formulu. Viens no mainīgajiem lielumiem attiecīgajā formulā ir Tg – SPRK apstiprinātais dabasgāzes tirdzniecības gala tarifs bez pievienotās vērtības nodokļa atbilstoši dabasgāzes faktiskajai siltumspējai (EUR/tūkst. n.m3). Pašreiz SPRK apstiprinātais dabasgāzes tirdzniecības gala tarifs Noteikumos Nr.221 tiek lietots atbilstoši 3. līdz 8. dabasgāzes lietotāju grupas (uzņēmumu) dabasgāzes patēriņa apjomiem atkarībā no koģenerācijas stacijā uzstādītās elektriskās jaudas (Noteikumu Nr.221 6.pielikums).  Katrai dabasgāzes lietotāju grupai noteiktais dabasgāzes tirdzniecības gala tarifs sastāv no dabasgāzes tirdzniecības cenas un tirdzniecības pakalpojuma, pārvades, uzglabāšanas un sadales pakalpojuma tarifa. Atšķirības pa lietotāju grupām veidojas no katrai dabasgāzes lietotāju grupām piemērojamā atšķirīgā tirdzniecības pakalpojuma un sadales pakalpojuma tarifa.  No minētā secināms, ka pēc būtības līdz dabasgāzes tirgus liberalizācijai SPRK apstiprinātais dabasgāzes tirdzniecības gala tarifs sastāv no 2 daļām, viena – dabasgāzes tirdzniecības cena, otra – dažāda veida pakalpojumu tarifi.  Savukārt otro daļu – dažāda veida pakalpojumu tarifus ir iespējams sadalīt 2 daļās – pa lietotāju grupām nemainīgajā (pārvades un uzglabāšanas tarifs) un mainīgajā (sadales un tirdzniecības tarifs).  Otrās daļas nemainīgā daļa ir 27,07 EUR/tūkst. n.m3, savukārt mainīgā daļa jeb sadales un tirdzniecības pakalpojuma tarifi pa lietotāju grupām veido šādus lielumus: 3.grupai 99,82 EUR/tūkst. n.m3; 4.grupai 65,39 EUR/tūkst. n.m3; 5.grupai 45,63 EUR/tūkst. n.m3; 6.grupai 32,27 EUR/tūkst. n.m3; 7.grupai 22,51 EUR/tūkst. n.m3; 8.grupai 9,82 EUR/tūkst. n.m3. Minētie pakalpojumu tarifi, mainoties dabasgāzes tirdzniecības cenai, paliek nemainīgi.  Ņemot vērā, ka liberalizēta dabasgāzes tirgus apstākļos iespējamas attiecīgo pakalpojumu tarifu izmaiņas un tie var atšķirties arī vienāda dabasgāzes patēriņa gadījumā atkarībā no izvēlētā dabasgāzes tirgotāja un noslēgtā līguma, kā arī, lai nepalielinātu esošā atbalsta līmeni un saglabātu tā pašreizējo diferenciāciju, noteikumu projektā paredzēts fiksēt elektroenerģijas iepirkuma cenas aprēķina formulā iekļautos tirdzniecības pakalpojuma, pārvades, uzglabāšanas un sadales pakalpojuma tarifus tādā līmenī, kādi tie bijuši pirms dabasgāzes tirgus liberalizācijas, tos izsakot kā dabasgāzes cenas diferencēšanas koeficientu, kas atkarīgs no koģenerācijas elektrostacijā uzstādītās elektriskās jaudas, iekļaujot līdz dabasgāzes tirgus liberalizācijai piemērojamos un SPRK apstiprinātos sadales un tirdzniecības pakalpojumu tarifus (kgst), un dabasgāzes pārvades un uzglabāšanas koeficientu (kgpu), kas ir 27,07 EUR/tūkst. n.m3.  Savukārt dabasgāzes tirdzniecības cenu paredzēts noteikt atbilstoši Enerģētikas likumā noteiktajā kārtībā noteiktajā dabasgāzes cenā saistītajiem lietotājiem iekļautajai dabasgāzes tirdzniecības cenai bez pievienotās vērtības nodokļa, tirdzniecības pakalpojuma, pārvades, uzglabāšanas un sadales pakalpojuma tarifa (Tgs).  Līdz ar to dabasgāzes koģenerācijas stacijām tiks saglabāts pašreizējais elektroenerģijas obligātā iepirkuma cenas noteikšanas princips un netiks palielināts esošais atbalsta līmenis.  Enerģētikas likumā noteiktajā kārtībā noteiktā dabasgāzes cena saistītajiem lietotājiem tiek noteikta saskaņā ar SPRK padomes 2017.gada 27.marta lēmumu Nr.1/9 (prot. Nr.12, 2.p.) “Dabasgāzes cenas saistītajiem lietotājiem aprēķināšanas metodika” (turpmāk – Metodika).  Metodikas 34.punkts paredz, ka no 2017.gada 1.jūlija līdz brīdim, kad stājas spēkā Metodikas 3.un 4.nodaļā noteiktie dabasgāzes cenas elementi (maksa par tirdzniecības pakalpojumu un dabasgāzes cena), dabasgāzes cenā iekļautajā dabasgāzes tirdzniecības cenā (kas turpmāk tiek izmantota, lai noteiktu elektroenerģijas obligātā iepirkuma cenu saskaņā ar Noteikumiem Nr.221) nav iekļauts pārvades un uzglabāšanas tarifs. Savukārt pēc 4.nodaļā minētā elementa – dabasgāzes cenas spēkā stāšanās, tajā iekļautā dabasgāzes tirdzniecības cena saturēs arī pārvades un uzglabāšanas maksu.  Līdz ar to ar noteikumu projektu paredzēts, ka līdz brīdim, kamēr nav stājusies spēkā Metodikas 4.nodaļā minētais elements – dabasgāzes cena, dabasgāzes pārvades un uzglabāšanas koeficientu (kgpu) paredzēts noteikta atbilstoši līmenim, kāds tas bija līdz dabasgāzes tirgus liberalizācijai, 27,07 EUR/tūkst. n.m3, bet pēc tam to noteikt kā 0, jo tas būs iekļauts jau aprēķina formulā izmantojamajā dabasgāzes tirdzniecības cenā (Tgs). Vienlaikus jāņem vērā, ka pēc attiecīgo elementu spēkā stāšanās ir iespējama sniegtā atbalsta palielināšanās par starpību starp vēsturiski fiksēto pārvades un uzglabāšanas tarifu un tajā brīdī saistīto lietotāju dabasgāzes tirdzniecības cenā iekļauto pārvades un uzglabāšanas tarifu.  Eiropas Savienības (ES) tiesību akti dabasgāzes tirgus jomā paredz, ka dabasgāzes pārrobežu tirdzniecībai un tirgus integrācijai tiek izstrādāti ES līmeņa Tīkla kodeksi. Līdz ar to arī Latvijā piegādātā dabasgāze būtu jāmēra nevis pēc m3, bet gan pēc kaloritātes, piemērojot uzskaites mērvienību - “vatstunda”.  Saskaņā ar SPRK Padomes 2017.gada 16.marta lēmumu Nr.26 „Par 2008.gada 24.jūlija lēmuma Nr.247 „Par akciju sabiedrības “Latvijas Gāze” dabasgāzes apgādes tarifiem” piemērošanu” dabasgāzes diferencēto tirdzniecības gala tarifu pārrēķināšanai no normālkubikmetriem uz enerģijas vienībām izmanto dabasgāzes augstākās siltumspējas pārveidošanas koeficientu 10,538 kWh/nm3 , kas ir noteikts standarta apstākļos pie dabasgāzes spiediena 101,325 kPa (1,01325 bāri) un temperatūras 20 0C.  Līdz ar to cenu formulās iekļautā dabasgāzes tirdzniecības cena turpmāk būs noteikta un publicēta enerģijas vienībās kā konversijas koeficientu pārejai no normālkubikmetriem uz enerģijas vienībām izmantojot 10,538.  Taču, lai saglabātu pašreizējo elektroenerģijas iepirkuma cenas līmeni, kā arī atbilstību Eiropas Parlamenta un Padomes 2012.gada 25.oktobra direktīvai 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK[[1]](#footnote-1), kā arī Eiropas Komisijas 2015.gada 12.oktobra delēģetajai regulai 2015/2402, ar ko pārskata saskaņotās efektivitātes atsauces vērtības elektroenerģijas un siltuma atsevišķai ražošanai, piemērojot Eiropas Parlamenta un Padomes Direktīvu 2012/27/ES, un ar ko atceļ Komisijas Īstenošanas lēmumu 2011/877/ES[[2]](#footnote-2), kas aprēķinos paredz izmantot zemāko siltumspēju, ar noteikumu projektu aprēķinos paredzēts piemērot dabasgāzes zemāko siltumspēju, kāda tā iekļauta formulās pašreizējā noteikumu redakcijā – 9,3. Līdz ar to ar noteikumu projektu izveidotajās formulās iekļautajai dabasgāzes tirdzniecības cenai enerģijas vienībās, lai pārrēķinātu dabasgāzes cenu uz normālkubkimetriem, tiek pielietots reizinātājs, kas atbilst SPRK apstiprinātajam konversijas koeficientam 10,538. Savukārt akcīzes nodokļa likmei tiek piemērots likumā Par akcīzes nodokli izmantotais konversijas koeficients 10,345.  Ņemot vērā dabasgāzes tirgus liberalizāciju un elektroenerģijas iepirkuma cenas aprēķināšanas formulu maiņu, ar noteikumu projektu tiek noteikts, ka, aprēķinot dabasgāzes koģenerācijas stacijas kopējo kapitālieguldījumu iekšējās peļņas normu, kurināmā cena no 2017.gada 1.jūlija ir Enerģētikas likumā noteiktajā kārtībā noteiktajā dabasgāzes cenā saistītajiem lietotājiem iekļautā dabasgāzes tirdzniecības cena bez pievienotās vērtības nodokļa, kurai pieskaitīts dabasgāzes cenas diferencēšanas koeficients kgst (Noteikumu Nr.221 6.pielikums) atkarībā no koģenerācijas elektrostacijā uzstādītās elektriskās jaudas, kas norādīta līgumā ar publisko tirgotāju, kā arī dabasgāzes pārvades un uzglabāšanas koeficients (kgpu). Nākotnes periodam kurināmā cena tiek noteikta atbilstoši Noteikumu Nr.221 8. pielikuma 9. tabulā minētajām līmeņatzīmēm, pieskaitot dabasgāzes cenas diferencēšanas koeficientu kgst (Noteikumu Nr.221 6.pielikums) atkarībā no koģenerācijas elektrostacijā uzstādītās elektriskās jaudas, kas norādīta līgumā ar publisko tirgotāju, un dabasgāzes pārvades un uzglabāšanas koeficientu (kgpu).  Ar noteikumu projektu tiek tehniski precizēts 8.pielikuma 2.punktā lietotā apzīmējuma skaidrojums, paredzot, ka tas ir līdz kalendāra gadam t0 (neieskaitot) par komersanta koģenerācijas elektrostaciju piešķirtais un faktiski saņemtais publiskais finansējums (EUR), tai skaitā maksājumi no valsts vai pašvaldības budžeta, kredītu procentu likmju subsidēšana, kā arī cita finanšu palīdzība, kas tiek piešķirta vai sniegta no valsts, pašvaldības vai Eiropas Savienības budžeta līdzekļiem un ārvalstu finanšu palīdzības līdzekļiem. Šāds precizējums nepieciešams, lai, veicot elektrostacijas kopējo kapitālieguldījumu iekšējās peļņas normas aprēķinu, pirmajā kalendāra gadā, kad komersants ir sācis izmantot tiesības, kas piešķirtas saskaņā ar Elektroenerģijas tirgus likuma 28. vai 28.1 pantu, saņemtais publiskais finansējums netiktu ieskaitīts dubultā, jo pirmajā gadā saņemtais publiskais finansējums tiek uzskaitīts saskaņā ar 8.pielikuma 4.punktā noteikto formulu un tajā iekļauto lielumu Dt.  Ar noteikumu projektu no Noteikumiem Nr.221 tiek svītrota koģenerācijā ražotas elektroenerģijas izcelsmes apliecinājuma izsniegšanas kārtība.  Noteikumu Nr.221 V. nodaļa nosaka kārtību, kādā Ekonomikas ministrija izsniedz komersantam izcelsmes apliecinājumus par koģenerācijā ražotu elektroenerģiju, pamatojoties uz Elektroenerģijas tirgus likuma 28.panta septītajā daļā un 28.1panta piektajā daļā ietverto deleģējumu.  Ar 2016.gada 22.jūnija likumu “Grozījumi Elektroenerģijas tirgus likumā” no Elektroenerģijas tirgus likuma tika izslēgta 28.panta septītā daļa un 28.1panta piektā daļa. Līdz ar to spēku zaudēja Noteikumu Nr.221 V. nodaļa. Turpmāk izcelsmes apliecinājumu izsniegšana tiks nodrošināta atbilstoši Ministru kabineta 2017.gada 14.februāra noteikumiem Nr.86 “Elektroenerģijas izcelsmes apliecinājumu saņemšanas kārtība”.  Ņemot vērā, ka šobrīd spēkā esošā Noteikumu Nr.221 redakcija (1.pielikums) satur harmonizētos lietderības koeficientus ar klimata korekciju atsevišķai elektroenerģijas ražošanai atkarībā no izmantotā kurināmā un gada, kad koģenerācijas elektrostacija nodota ekspluatācijā, tikai līdz 2015.gadam, ar noteikumu projektu Noteikumu Nr.221 1. un 2.pielikumā iekļauti aktualizētie un Eiropas Komisijas 2015.gadā aprēķinātie rādītāji, lai varētu veikt primārās enerģijas ietaupījuma aprēķinus koģenerācijas stacijām:  1) saskaņotās efektivitātes atsauces vērtības ar klimata korekciju atsevišķai elektroenerģijas ražošanai;  2) lietderības koeficienti atsevišķai siltumenerģijas ražošanai;  3) korekcijas koeficienti z novērstajiem tīkla zudumiem, kas piemērojami lietderības koeficienta atsevišķai elektroenerģijas ražošanai aprēķinam.  Visi minētie rādītāji jau ir pārņemti Latvijas Republikas tiesību sistēmā ar Ministru kabineta 2016.gada 17.maija noteikumiem Nr.294 “Koģenerācijas staciju saražotās primārās enerģijas ietaupījuma aprēķināšanas kārtība”, līdz ar to ar šo noteikumu projektu netiek pārņemtas neviena Eiropas Savienības tiesību akta prasības.  Eiropas Komisijas 2011. gada 19. decembra īstenošanas lēmumā par saskaņotu efektivitātes atskaites vērtību noteikšanu atsevišķai elektroenerģijas un siltuma ražošanai, piemērojot Eiropas Parlamenta un Padomes Direktīvu 2004/8/EK, un ar ko atceļ Komisijas Lēmumu 2007/74/EK (2011/877/ES) ir noteikts, ka “Komisijai saskaņotās efektivitātes atskaites vērtības atsevišķai elektroenerģijas un siltuma ražošanai pirmo reizi jāpārskata 2011. gada 21. februārī un pēc tam ik pēc četriem gadiem, lai ņemtu vērā tehnikas attīstību un izmaiņas enerģijas avotu sadalījumā.”. Komisija 2015. gadā ir pārskatījusi saskaņotās efektivitātes atskaites vērtības atsevišķai elektroenerģijas un siltuma ražošanai, ņemot vērā dalībvalstu sniegtos datus par ekspluatāciju reālos apstākļos. Labāko pieejamo un ekonomiski pamatoto tehnoloģiju attīstība laikposmā no 2011. līdz 2015. gadam, liecina, ka attiecībā uz saskaņotām efektivitātes atskaites vērtībām atsevišķai elektroenerģijas un siltuma ražošanai Lēmumā 2011/877/ES paredzētais nošķīrums attiecībā uz koģenerācijas staciju ekspluatācijā nodošanas gadu ir jāsaglabā.  Tāpat Eiropas Komisija ir noteikusi, ka saskaņotās efektivitātes atskaites vērtības mainās atkarībā no katras Eiropas Savienības dalībvalsts klimatiskajiem apstākļiem tikai gāzveida kurināmajam.  Balstoties uz iepriekšējo pieredzi un analīzi, Eiropas Komisija ir secinājusi, ka korekcijas koeficienti novērstajiem tīkla zudumiem, kas piemērojami lietderības koeficienta atsevišķai elektroenerģijas ražošanai aprēķinam, ir jāturpina piemērot. Tomēr, lai labāk atspoguļotu novērstos tīkla zudumus, ir jāatjaunina sprieguma līmeņi un to korekcijas koeficientus.  Eiropas Komisija ir secinājusi, ka saskaņotās efektivitātes atskaites vērtības atsevišķai siltuma ražošanai būtu jānošķir, ja kā siltumnesējs tiek izmantots tvaiks. Ņemot vērā minēto, ar noteikumu projektu Noteikumu Nr.221 5.pielikums tiek papildināts ar jaunu informāciju, kas norādāma, iesniedzot ikgadējo koģenerācijas stacijas gada pārskatu – siltumenerģijas izmantošanas veidu.  Ar noteikumu projektu tiek precizētas arī 8.pielikuma 9.tabulā iekļautās dabasgāzes tirdzniecības cenas līmeņatzīmes, tās izsakot enerģijas vienībās atbilstoši SPRK apstiprinātajam pārveidošanas koeficientam. 2017.gada līmeņatzīme precizēta atbilstoši faktiskajai dabasgāzes tirdzniecības cenai līdz 2017.gada 30.jūnijam, kā arī publicētajai saistīto lietotāju cenai no 2017.gada 1.jūlija līdz 31.decembrim[[3]](#footnote-3). |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ražotāji, kas ieguvuši tiesības pārdot dabasgāzes koģenerācijas stacijās koģenerācijā saražoto elektroenerģiju obligātā iepirkuma ietvaros vai saņemt garantēto maksu par dabasgāzes koģenerācijas stacijā uzstādīto elektrisko jaudu. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Ņemot vērā, ka elektroenerģijas iepirkuma cenas aprēķina formulā tiek fiksēti pašreizējā dabasgāzes tirdzniecības gala tarifā iekļautie tirdzniecības pakalpojuma, pārvades, uzglabāšanas un sadales pakalpojuma tarifi, dabasgāzes koģenerācijas staciju atbalsta līmenis nemainās. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ar izstrādāto noteikumu projektu ir iespējams iepazīties Ekonomikas ministrijas tīmekļvietnē[[4]](#footnote-4).  2017.gada 2.februārī organizēta sanāksme ar Sabiedrisko pakalpojumu regulēšanas komisiju, Latvijas Koģenerācijas elektrostaciju asociāciju un Latvijas Siltumuzņēmumu asociāciju, uz kurām attiecas noteikumu projekts. |
| 2. | Sabiedrības līdzdalība projekta izstrādē | Sabiedrības pārstāvjiem ir iespēja līdzdarboties noteikumu projekta izstrādē, rakstiski sniedzot viedokli par noteikumu projektu. |
| 3. | Sabiedrības līdzdalības rezultāti | 2017.gada 2.februāra sanāksmē Latvijas Koģenerācijas elektrostaciju asociācija un Latvijas Siltumuzņēmumu asociācija izteikusi priekšlikumu noteikt pārejas periodu līdz 2017.gada 30.jūnijam, dabasgāzes tirdzniecības cenu saglabājot atbilstoši pēdējai regulētajai dabasgāzes tirdzniecības cenai. Priekšlikums ņemts vērā, piemērojot Ministru kabineta 2017.gada 7.februāra noteikumu Nr.78 “Dabasgāzes tirdzniecības un lietošanas noteikumi” 178.punktu.  Izteikts priekšlikums nefiksēt pašreizējā dabasgāzes tirdzniecības gala tarifā iekļautos tirdzniecības pakalpojuma, pārvades, uzglabāšanas un sadales pakalpojuma tarifus. Priekšlikums nav ņemts vērā, lai nepalielinātu esošā atbalsta līmeni un saglabātu tā pašreizējo diferencāciju, jo liberalizēta dabasgāzes tirgus apstākļos iespējamas attiecīgo pakalpojumu tarifu izmaiņas un tie var atšķirties arī vienāda dabasgāzes patēriņa gadījumā atkarībā no izvēlētā dabasgāzes tirgotāja un noslēgtā līguma. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, AS “Enerģijas publiskais tirgotājs” |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz pārvaldes funkciju paplašināšanu un jaunu valsts institūciju veidošanu. |
| 3. | Cita informācija | Nav |

*Anotācijas III, IV un V sadaļa – projekts šīs jomas neskar.*

Ministru prezidenta biedrs,

ekonomikas ministrs A.Ašeradens

Vīza:

valsts sekretārs J.Stinka

14.06.2017. 14:00

2338, R.Meijers,   
67013176, [Roberts.Meijers@em.gov.lv](mailto:Roberts.Meijers@em.gov.lv)

1. <http://eur-lex.europa.eu/legal-content/LV/TXT/PDF/?uri=CELEX:32012L0027&from=LV> [↑](#footnote-ref-1)
2. <http://eur-lex.europa.eu/legal-content/LV/TXT/PDF/?uri=CELEX:32015R2402&from=en> [↑](#footnote-ref-2)
3. <https://vestnesis.lv/op/2017/114.DA2> [↑](#footnote-ref-3)
4. <https://www.em.gov.lv/lv/nozares_politika/atjaunojama_energija_un_kogeneracija/normativo_aktu_projekti/> [↑](#footnote-ref-4)